I 2015 blev der som led i programmet finansieret i alt tolv projekter. Ud af de tolv ansøgninger fra de kompetente myndigheder i medlemsstaterne blev der tildelt ni tilskud sammenlignet med seks tilskud i 2014. Endvidere blev der finansieret tre kommissionsinitiativer sammenlignet med fire året forinden. Der blev gennemført to aktioner i 2015, mens ti aktioner er i færd med at blive gennemført eller vil blive gennemført i 2016.

Gennemførelsen af programmet afspejlede medlemsstaternes tilsagn om at beskytte euroen mod falskmøntneri. Drøftelserne af den flerårige strategi på møderne i Euro Counterfeiting Experts Group (ECEG) gjorde det muligt at udnytte 94,4 % af det samlede budget i 2015. Under hensyntagen til kvaliteten og antallet af tilskudsansøgninger i 2015 var det nødvendigt at overføre 44 496 EUR fra budgetposten "Kommissionens aktioner" til finansieringen af tilskud.

Det årlige budget til gennemførelsen af Pericles 2020-programmet i 2015 blev fastsat til 1 024 800 EUR og blev finansieret over budgetpost 24 03 01 i Den Europæiske Unions almindelige budget for 2015. Der blev afsat i alt 967 739,33 EUR i 2015.

Pericles 2020-programmet er et program for udveksling, bistand og uddannelse med henblik på beskyttelse af euroen mod falskmøntneri. Det erstatter Pericles-programmet fra 2001, der løb i perioden 2001-2013. Programmet blev oprettet ved Europa-Parlamentets og Rådets forordning (EU) nr. 331/2014 af 11. marts 2014. Ved Rådets forordning (EU) nr. 2015/768 af 11. maj 2015 blev det udvidet til også at omfatte de medlemsstater, der ikke deltager i euroen. I henhold til forordning (EU) nr. 331/2014 blev programmet oprettet for perioden frem til den 31. december 2020. Forordningens artikel 13, stk. 3, fastsætter, at Kommissionen hvert år skal forelægge Europa-Parlamentet og Rådet oplysninger om resultaterne af programmet. Med denne anden årsrapport opfyldes dette krav i forhold til 2015.

Med hensyn til deltagernes erhvervsmæssige baggrund udgør medlemmer af politistyrkerne 53 % af det samlede antal. Det skyldes, at politiet står i forreste linje i kampen mod eurofalskmøntneri, og at politifolk omfatter både efterforskere og teknikere. Ikke desto mindre skal der fremhæves en større differentiering blandt de øvrige kategorier af deltagere (47 %). Der er en høj deltagelse fra centralbanker (19 %) og en stigende deltagelse af juridisk personale (10 %) og ansatte i toldvæsenet (4 %).

Disse aktioner fandt sted både i og uden for EU, alt afhængigt af de særlige behov for at beskytte euroen mod falskmøntneri. Siden Pericles-programmets start er dets regionale tilgang blevet konsolideret med gennemførelsen af aktioner, der involverer særligt følsomme regioner i verden. De særlige fokusområder i 2015 var Latinamerika (to aktioner organiseret af Spanien), Sydøsteuropa (aktioner organiseret af Kroatien, Italien og Kommissionen) og Middelhavsområdet (en aktion organiseret af Italien) og Kina (aktioner organiseret af Frankrig, Italien og Kommissionen).

3. Oversigt over aktioner, hvortil der blev afsat midler i 2015: højdepunkter

Gennemførelsen af Pericles 2020-programmet i 2015 viser en fortsat positiv udvikling i retning af en øget erhvervsmæssig differentiering blandt deltagerne. Værd at bemærke er især retsvæsenets stigende engagement i fem aktioner samt toldmyndighedernes stigende deltagelse.

Programmet har haft succes med at fastholde og udbygge det stærke regionale og internationale samarbejde i 2015 med flere aktioner i Latinamerika, Middelhavsområdet og på Balkan samt tre aktioner med deltagelse af repræsentanter fra Kina. Desuden afspejler Pericles-aktionerne i 2015 en yderligere diversificering med hensyn til de nationale myndigheder, der søger om støtte fra programmet; "Polizeipräsident in Berlin, Landeskriminalamt" har for første gang søgt om midler fra Pericles.

Flere aktioner under 2015-budgettet for "Pericles 2020" havde til formål at styrke det tværfaglige samarbejde inden for bekæmpelse af falskmøntneri og udveksling af teknisk ekspertise og bedste praksis mellem medlemsstaterne og EU-institutionerne på den ene side og de kompetente kinesiske myndigheder på den anden. I januar 2016 blev den Pericles-finansierede konference "Sino European Cooperation in Combatting Counterfeiting of the Euro" afholdt i Paris. Desuden inkluderede Italiens nationale centralkontor kinesiske repræsentanter i deres Pericles-finansierede aktion. Endelig vil der i Bruxelles blive afholdt en workshop med titlen "Pericles EU-China Workshop on the protection of currencies" med deltagelse af det kinesiske ministerium for offentlig sikkerhed. Formålet hermed er at etablere et mere struktureret samarbejde om strategiske og operationelle spørgsmål i relation til falskmøntneri mellem medlemsstaterne, EU-institutionerne og de kompetente kinesiske myndigheder.

Kommissionen fortsætter rækken af "Euro South East Conferences" med den tolvte af slagsen i oktober 2016 i Zagreb i Kroatien. Disse konferencer har bidraget væsentligt til at styrke samarbejdet mellem de kompetente nationale myndigheder i Sydøsteuropa, hvor der findes flere potentielle hotspots for transit og fremstilling af falske euro.

Kommissionen videregiver konstant resultaterne af de støttede aktioner til eksperterne i ECEG, der afholdt tre møder i 2015.

Programmet viser en høj grad af sammenhæng og komplementaritet med andre relevante programmer og aktioner på EU-plan, da det udelukkende er rettet mod og fokuserer på forebyggelse og bekæmpelse af en bestemt form for organiseret kriminalitet, nemlig eurofalskmøntneri. Det supplerer derfor og er i overensstemmelse med OLAF's Hercule III-program til beskyttelse af EU's finansielle interesser, og det viser en høj grad af komplementaritet med bl.a. GD HOME's fond for intern sikkerhed — politisamarbejde, som omfatter forebyggelse og bekæmpelse af kriminalitet generelt.

4. Gennemførelse af Pericles-aktioner i 2015, hvortil der blev afsat midler som led i Pericles 2020-programmet for 2014 eller Pericles-programmet

I 2015 blev der gennemført ti Pericles-aktioner, der blev iværksat som led i Pericles 2020-programmet i 2014 eller under budgetterne for Pericles-programmet. Af disse projekter stammede fem fra de kompetente nationale myndigheder i EU-medlemsstater — Letland, Italien, og Frankrig — mens fem projekter blev indledt af Kommissionen. Projekterne bestod af to seminarer, to undersøgelser og to tekniske kurser, tre personaleudvekslinger og en ajourføring af håndbogen om bekæmpelse af eurofalskmøntneri. Særlige fokusområder var Sydøsteuropa og Middelhavsområdet.

5. Konklusion og det videre forløb

Pericles 2020-programmet er fortsat et vigtigt og effektivt redskab i kampen mod falskmøntneri. Denne konklusion støttes af Kommissionens vurdering, nemlig at sammenlignet med det foregående år blev der ydet finansiering til flere aktioner under Pericles 2020-programmet. Programmet danner grundlag for støtte til undersøgelser, vedligeholdelse og udbygning af samarbejde og udveksling af bedste praksis blandt alle de aktører, der er involveret i bekæmpelsen af falskmøntneri. På grundlag af resultaterne af gennemførelsen af programmet og den løbende analyse af nye trusler, der drøftes i ECEG, er prioriteterne for 2016 følgende:

1.understøttelse af aktiviteter, der tjener til at forbedre samarbejdet mellem de medlemsstater, der er særligt berørt af produktionen og distributionen af forfalskninger

2.fremme af samarbejdet med myndighederne i de tredjelande, hvor der hersker mistanke om eller findes beviser for, at der fremstilles forfalskede euro

3.fastholdelse af en effektiv ramme for beskyttelsen af euroen i Sydøsteuropa

4.nyheder: sikkerhedselementer eller autentificeringsmetoder, distribution af forfalskninger og råmaterialer på internettet og inddragelse af medlemsstaternes toldmyndigheder i bekæmpelsen af falskmøntneri.